[{"text_idx": "#000000", "text": "\u201cGure gorputzak animalien hilerri dira\u201d"}, {"text_idx": "#000002", "text": "Donostiako Askekintza Animalista taldeak giza espeziekoak ez diren animaliak diskriminatzen dituen mundua deskribatzen du, gizakion onurarako erabiltzen ditugun heinean, izan elikadura, arropa, kosmetika edota aisialdian. Sentitu, sufritu eta gozatzeko gaitasuna dugunon arteko parekidetasuna bultzatzen dute: \u201cAnimalia guztiak berdinak gara, izan bi hanka edo lau. Hortaz, parekoa hil eta jatea bidegabekeria da eta ezin da justifikatu\u201d. Kontzientzia hartu eta errealitate espezista hau aldatzeko lehen pausoa beganismoa dela azpimarratu digute, esplotazioa eta sufrimendua ekiditen dituen \u201celikadura etikoa\u201d. Bi hitzetan laburtu aldera: animaliengan jatorria duen produkturik ez dute kontsumitzen beganoek, zorrotzenek ezta arrautz eta esnerik ere."}, {"text_idx": "#000003", "text": "Haragia, esnekiak, arrautzak, eztia, arraina... Produktu horiek guztiak animaliengandik edo \u201cegoera esklabo batetik\u201d eratorriak dira. Hori aurrera daramanak bezainbesteko erantzukizuna jaten duenak daukala adierazi digu animalien eskubideen aldeko taldeak: \u201cAnimalia-produktuak kontsumitzen baditugu, haien esklabotza eta heriotza aitortzen dugu\u201d. Horregatik, animalia janari bilakatuko ez duen elikadura bultzatzen dute. Espezismoaren gaia mahaigaineratzeak gero eta jende gehiago animatu du pauso hauek ematera eta, ondorioz, \u201cesplotaturiko animalien kopurua\u201d jaisten ari da."}, {"text_idx": "#000004", "text": "Elikadura desegokiak eragiten dituen gaixotasunei aurre hartzeko parada eman eta gizaki, animalia eta naturarentzat erabat osasungarria dela diote, Euskal Herriko eta atzerriko nutrizionista eta dietista elkarteek eta hamaika pertsonen bizi ereduek hala demostratu dutela, nahiz eta kontrako ahotsak izan ere badiren. Era berean, kontuan hartu beharreko batzuk aipatu dizkigute. B12 eta D bitaminez elikatu behar dugu gorputza. Barazki ekologiko, elikagai aberastu, fruitu edota uraren bitartez lor ditzakegu. \u201cGarbi\u201d jateaz gain, kirola egiteak, naturarekin harremanetan mantentzeak eta ongi deskantsatzeak ere eragina dauka norberaren osasunean."}, {"text_idx": "#000005", "text": "Hala ere, beganismoa espezismoaren aurkako jarrera bat dela argi utzi digute eta ez soilik elikadurara mugatutako zerbait: \u201cBeganismoa jarrera politikoa da. Soilik hori jarraitzen duenak lortuko du animalien askatasuna errespetatzea\u201d."}, {"text_idx": "#000006", "text": "Proposamena askari begano goxoak prestatzeko"}, {"text_idx": "#000011", "text": "Gune honek Akismet erabiltzen du zaborra murrizteko. Ikusi nola prozesatzen diren zure erantzunen datuak."}]